Komisijos reglamentas (EB) Nr. 394/2001
2001 m. vasario 27 d.
iš dalies keičiantis Reglamentą (EEB) Nr. 2700/93 dėl išsamių taisyklių, reglamentuojančių priemokų avienos ir ožkienos gamintojams taikymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. lapkričio 3 d. Tarybos reglamentą (EB) Nr. 2467/98 dėl bendro avienos ir ožkienos rinkos organizavimo [1] su pakeitimais, padarytais Reglamentu (EB) Nr. 1669/2000 [2], ypač į jo 5 straipsnio 9 dalį,
atsižvelgdama į 1990 m. lapkričio 27 d. Tarybos reglamentą (EEB) Nr. 3493/90, nustatantį bendrąsias priemokų teikimo avienos ir ožkienos gamintojams taisykles [3], su paskutiniais pakeitimais, padarytais Reglamentu (EB) Nr. 2825/2000 [4], ypač į jo 2 straipsnio 4 dalį,
kadangi:
(1) 1990 m. gegužės 14 d. Komisijos reglamentas (EEB) Nr. 1323/90, nustatantis specialią pagalbą avininkystei ir ožkininkystei tam tikrose Bendrijos mažiau palankiose ūkininkauti vietovėse [5], su paskutiniais pakeitimais, padarytais Reglamentu (EB) Nr. 193/98 [6], gamintojams, esantiems mažiau palankiose ūkininkauti vietovėse, suteikia specialią pagalbą taip, kaip tai apibrėžta 1999 m. gegužės 17 d. Tarybos reglamente (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies keičiančiame bei panaikinančiame tam tikrus reglamentus [7].
(2) Reglamento (EEB) Nr. 3493/90 2 straipsnio 2 dalyje nustatytas mažiau palankiose ūkininkauti vietovėse esančio gamintojo apibrėžimas buvo iš dalies pakeistas taip, kad reikštų avienos ir ožkienos gamintoją, kurio valda yra vietovėse, apibrėžtose vadovaujantis Reglamento (EB) Nr. 1257/1999 17 straipsniu, arba kurio valdoje ne mažiau kaip 50 % ploto sudaro žemė, naudojama tokiose vietovėse esančiam žemės ūkiui.
(3) Todėl, siekiant suderinti su iš dalies pakeistu gamintojo, veikiančio mažiau palankiose ūkininkauti vietovėse, apibrėžimu, yra būtina iš dalies pakeisti Komisijos reglamentą (EEB) Nr. 2700/93 [8] su paskutiniais pakeitimais, padarytais Reglamentu (EB) Nr. 1410/1999 [9].
(4) Reglamento (EEB) Nr. 3493/90 pataisa įsigaliojo 2000 m. gruodžio 23 d. Kadangi dėl pataisos ūkininkams yra lengviau laikytis taisyklių, atitinkamai šis reglamentas pradedamas taikyti nuo 2001 prekybos metų.
(5) Šiame reglamente numatytos priemonės atitinka Avių ir ožkų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2700/93 1a straipsnis pakeičiamas taip:
"1a straipsnis
Paraiška specialiajai pagalbai tam tikrose mažiau palankiose ūkininkauti vietovėse (Reglamentas (EEB) Nr. 1323/90):
1. Tam, kad galėtų pasinaudoti Reglamento (EEB) Nr. 1323/90 1 straipsnyje numatyta specialiąja pagalba, gamintojas, atitinkantis Reglamento (EEB) Nr. 3493/90 2 straipsnio 2 dalies antrojoje pastraipoje nustatytas sąlygas:
a) iš kurio kasmet reikalaujama pateikti viso jo ūkyje panaudoto žemės ūkio naudmenų ploto deklaraciją, pateikiamą pagalbos už plotą paraiškos būdu taip, kaip tai numatyta Reglamento (EEB) Nr. 3887/92, išdėstančio išsamias taisykles dėl integruotos valdymo ir kontrolės sistemos tam tikroms Bendrijos paramos programoms pritaikymo, 4 straipsnyje, toje deklaracijoje nurodo žemės ūkiui naudojamus mažiau palankiose ūkininkauti vietovėse esančius sklypus;
b) iš kurio nereikalaujama pateikti a punkte nurodytą deklaraciją, tam tikrais atvejais naudodamasis integruotoje sistemoje numatyta žemės ūkio paskirties sklypų apibūdinimo sistema, kasmet pateikia specialiąją deklaraciją. Tokia deklaracija parodo visų jo nuosavų, nuomojamų ar bet kokiu kitokiu pagrindu naudojamų žemių vietą, nurodant jų plotą bei išsamiai apibūdinant žemės ūkiui naudojamus mažiau palankiose ūkininkauti vietovėse esančius sklypus. Valstybės narės gali numatyti specialiąją deklaraciją, kuri būtų įtraukiama į paraišką dėl priemokų už avis ir (arba) ožkas.
2. Kompetentinga nacionalinė institucija gali reikalauti pateikti nuosavybės dokumentus, nuomos sutartį arba raštišką gamintojų sutartį, o tam tikrais atvejais - vietos ar regiono valdžios institucijos liudijimą, leidžiantį suinteresuotam gamintojui naudoti žemę žemės ūkio tikslais. Liudijime nurodomas gamintojui suteiktas žemės plotas bei sklypai, esantys mažiau palankiose ūkininkauti vietovėse.
3. Valstybės narės gali pareikalauti, kad 1 dalies b punkte nurodytu atveju specialioji deklaracija būtų sudaryta pagalbos už plotą paraiškos būdu.
4. Iki kiekvienų prekybos metų birželio 30 d. valstybės narės praneša Komisijai apie gamintojų skaičių ir jų buvimo regioną bei jų reikalavimus priemokoms patvirtindamos tai 1 dalies b punkte nurodytu liudijimu.
5. Gamintojo ploto deklaracija ir specialioji deklaracija turi būti patikrintos vadovaujantis Reglamento (EEB) Nr. 3887/92 6 ir 7 straipsniais. Faktiškai pagal šią tvarką nustatyti plotai yra naudojami apskaičiuoti žemės ūkiui naudojamo mažiau palankiose ūkininkauti vietovėse esančio ūkio ploto bei žemės ūkiui naudojamo viso ūkio ploto santykiui, išreiškiamam procentais.
6. Kai pirmiau minėti ūkininko pateikti dokumentai rodo, kad ne mažiau kaip 50 % žemės ūkiui naudojamo ploto yra mažiau palankiose ūkininkauti vietovėse, tačiau patikrinimo atveju faktiškai nustatytas procentas yra mažesnis kaip 50 %, specialioji pagalba nemokama, o priemokos už avis sumažinamos tuo procentu, kuris lygus skirtumui tarp 50 % ir faktiškai nustatyto procento.
Tačiau tuo atveju, kai deklaracija neteisingai sudaroma tyčia arba dėl didelio aplaidumo:
- svarstomasis gamintojas atitinkamiems prekybos metams pašalinamas iš priemokų už avis (ožkas) sistemos ir
- tuo atveju, kai deklaracija neteisingai sudaroma tyčia - iš tos sistemos gamintojas pašalinamas ateinantiems prekybos metams.
Sumažinimas netaikomas, jeigu gamintojas gali parodyti, kad ploto nustatymas buvo pagrįstas kompetentingos institucijos pripažinta informacija."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2001 prekybos metų pradžios.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2001 m. vasario 27 d.